Jabuli 130
Gen pi lar pa Rwot
1Ai Rwot, akok boti ki i te bur matut!
2Rwot, winy kokona do!
Cik iti iwiny legana me bako dog do!
3Ai Rwot, ka nene onoŋo iparo balwa,
aŋa munoŋo twero cuŋ i nyimi, in Rwot?
4Ento in iweko balwa, wek giwori.
5Akuro Rwot ki cwinya ducu, ageno lokke bene.
6Kwona ducu ocuŋ i kom Rwot;
akure makato lukur-piny ma gikuro nio wa odiko,
makato lukur-piny ma gimito ni piny oru.
7Wun jo Icrael, myero wugen Rwot!
Rwot tye ki mar ma pe lokke,
dok lar madwoŋ bene tye bote,
8-En bi koko jo Icrael ki i balgi ducu.